บาทเปิด 31.14/17 บาทต่อดอลลาร์ แข็งค่า
เงินบาทเปิดตลาด 31.14/17 บาทต่อดอลลาร์ แข็งค่าหลังมีแรงขายดอลล์ทำกำไร คาดกรอบวันนี้ 31.05-31.25 บาทต่อดอลลาร์
13 ก.พ. 2563

นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.14/17 บาท/ดอลลาร์ แข็งค่าจากเย็นวานนี้ที่ปิดตลาดที่ระดับ 31.17 บาท/ดอลลาร์
ล่าสุด เงินบาทย่อลงมาอยู่ที่ระดับ 31.10/14 บาท/ดอลลาร์ สวนทางกับข่าวในช่วงเช้านี้ที่คนยังกังวลต่อการแพร่ระบาดของเชื้อไวรัสโควิด-19 เนื่องจากยอดผู้เสียชีวิตยังเพิ่มขึ้นต่อเนื่อง ในขณะที่ค่าเงินดอลลาร์สหรัฐแข็งค่าขึ้น หลังจากที่ตัวเลขเศรษฐกิจออกมาค่อนข้างดี
"บาทหลังจากเปิดตลาด ก็ย่อตัวลงมาอยู่ที่ 31.10/14 สวนทางข่าวในตลาดเรื่องความกังวลไวรัสโคโรนา คาดว่าเป็นจังหวะย่อของตลาด จากแรงขายดอลลาร์เพื่อทำกำไร คนเริ่มกลับมาถือเงินเยน ทองคำ ที่เป็นสินทรัพย์ปลอดภัย" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 31.05 - 31.25 บาท/ดอลลาร์